നെല്ലിയാമ്ബതിയിലെ ടൂറിസം പോയന്റുകളില് അപകടം തുടര്ക്കഥ നെല്ലിയാമ്ബതി: വിനോദസഞ്ചാരികള്ക്ക് സുരക്ഷ സംവിധാനം ഒരുക്കാതെ നെല്ലിയാമ്ബതിയിലെ ടൂറിസം പോയന്റുകള്. വനം വകുപ്പ് അധീനതയിലുള്ള സ്ഥലങ്ങളില്പോലും സുരക്ഷ സംവിധാനം പരിമിതമാണ്. വിനോദസഞ്ചാരികള് സ്വന്തം സുരക്ഷ മറക്കുന്നതാണ് പലപ്പോഴും അത്യാഹിതങ്ങള്ക്ക് കാരണമാകുന്നതെന്നാണ് കഴിഞ്ഞ ദിവസത്തെ സംഭവം സൂചിപ്പിക്കുന്നത്.കമ്ബിപ്പാലം വെള്ളച്ചാട്ടത്തിനടുത്തുനിന്ന് ദൃശ്യങ്ങള് പകര്ത്തിയ എറണാകുളം സ്വദേശി പാറക്കെട്ടില്നിന്ന് വഴുതി ഒഴുക്കില്പെട്ട് മരിക്കുകയായിരുന്നു. ഇതുപോലുള്ള സംഭവങ്ങള് മുമ്ബും ഇവിടെ ഉണ്ടായിട്ടുണ്ട്. മൂന്നുവര്ഷത്തിനിടക്ക് അഞ്ചുപേരുടെ ജീവനാണ് നഷ്ടപ്പെട്ടത്. ടൂറിസം പോയന്റുകളില് പാലിക്കേണ്ട സുരക്ഷ മാനദണ്ഡങ്ങള് സന്ദര്ശകര് അവഗണിക്കുന്നതാണ് അപകടങ്ങള്ക്ക് കാരണം. അപകടത്തില്പെട്ട് ഏറെ സമയം കഴിഞ്ഞാണ് വിവരമറിഞ്ഞ് രക്ഷാപ്രവര്ത്തനം നടത്താറ്. ഇതും ജീവന് നഷ്ടപ്പെടാനിടയാക്കുന്നു. ടൂറിസം പോയന്റുകളില് കൃത്യമായ നിരീക്ഷണ സംവിധാനമില്ലാത്തത് അപകടങ്ങള് ആവര്ത്തിക്കാനിടയാക്കുന്നു. വെള്ളച്ചാട്ടങ്ങള് പോലെയുള്ള സ്ഥലങ്ങളില് സുരക്ഷ ഗാര്ഡുകളെ നിരീക്ഷണത്തിന് നിയോഗിച്ചാല് അപകടം കുറക്കാനാകും.